స్వామి ప్రజ్ఞారణ్య

CP రావు/యోగి ప్రోటోప్లాజమ్/స్వామి ప్రజ్ఞారణ్య*

శ్రీ చీర్ల పద్మనాభరావు (CP రావు)
1932 మార్చి నెల 30వ తేదీన కడప జిల్లా సిద్దవటంలో జన్మించారు.
తండ్రి వెంకయ్య నాయుడు పోలీస్ అధికారి. తల్లి కృష్ణవేణమ్మ గృహిణి.
పద్మనాభరావు గారికి 5 గురు సోదరులు, ముగ్గురు చెల్లెళ్ళు.
స్వామీజీ అన్నయ్య సుదర్శనరావు అనంతపురం ఇంజనీరింగ్ కళాశాల ప్రొఫెసర్.గా చేశారు.
  తమ్ముడు సింహాద్రి పోలీస్.శాఖ నిఘా విభాగంలో చేశారు.
మరొక తమ్ముడు సన్యాసం స్వీకరించి స్వామి చిదానందపురి నామంతో రామకృష్ణ మఠంలో చేరారు. ఆయన ప్రస్తుతం ఋషికేశ్.లో ఉన్నారు.
తర్వాతి తమ్ముడు మురళీ మోహన్ స్టేట్ బ్యాంక్ లో పనిచేశారు. 
ఆఖరి తమ్ముడు ఉమామోహన్ అనంతపురం SKD యూనివర్సిటీలో ప్రొఫెసర్ గా చేసి, అక్కడే స్థిరపడ్డారు.

సి.పి. రావు గారు ఆంధ్ర విశ్వవిద్యాలయంలో వృక్షశాస్త్రంలో B.Sc (Hon), అలీగఢీ్ విశ్వవిద్యాలయంలో M.Sc. చదివి, 1952 ఆగస్టులో నెల్లూరు వి.ఆర్. కళాశాలలో చేరి వృక్ష శాస్త్ర అధ్యాపకులుగా చేరి, విద్యార్థులలో ఊహాశక్తిని, సృజనాత్మకతను ప్రోది చేసేందుకు Creativity Promotion & Research Mission నెలకొల్పి నిరంతరం కృషి చేశారు. నెల్లూరు జిల్లాలోని అనేక పాఠశాలల్లో, కళాశాలల్లో సైన్స్ క్లబ్ లు నెలకొల్పి విద్యార్థుల చేత ప్రయోగాలు, పరిశోధనలు చేయించారు. పిల్లలలో నిగూఢంగా ఉన్న సృజనశక్తిని వెలుగులోకి తెచ్చి బాల శాస్త్రవేత్తలుగా తీర్చిదిద్దారు. సైన్స్ క్లబ్ ఉద్యమానికి వారు నాంది పలికారంటే అతిశయోక్తి కాదు. వి .ఆర్. కళాశాలలో వారు ప్రారంభించిన సైన్స్ క్లబ్ కు జన్యుశాస్త్ర (Genetics) రంగంలో నోబెల్ బహుమతి గ్రహీతలైన శాస్త్రవేత్తలు Mendel, Morgan, Mueller, Khorana, Otsuka ల పేరిట 'M3KO క్లబ్' అని పేరు పెట్టారు. ఈ ఉద్యమంలో పాలుపంచుకున్న విద్యార్థులు పలువురు కేంద్ర ప్రభుత్వం నిర్వహించే Science Talent పరీక్షలో ఉత్తీర్ణులై శాస్త్రవేత్తలైనారు. 
తెలుగులో 'సృష్టి' అనే పేరుతో తొలి సైన్స్ పత్రికను ప్రారంభించిన వారు సి.పి. రావు గారే! 1960 దశకంలో ఈ పత్రిక జయప్రదంగా నడిచింది. పేరుమోసిన శాస్త్రవేత్తలు పలువురు ఈ పత్రికకు సహకారం అందించారు. సి.పి. రావు గారి కృషిని అప్పటి CSIR డైరెక్టర్ జనరల్ డాక్టర్ యలవర్తి నాయుడమ్మ, ప్రసిద్ధ రచయిత కొడవటిగంటి కుటుంబరావు వంటి పెద్దలు కొనియాడారు.

 1970 దశకంలో వివేకానంద విద్యా పరిషత్ ఆధ్వర్యంలో 'ఊహాశక్తి' అనే మరొక సైన్స్ పత్రిక నడిపారు. ఇది చాలాకాలం నడిచి ప్రాచుర్యం పొందింది.
నాచు (Algae) జాతికి చెందిన మొక్కలపై సి.పి. రావు గారు విశేషమైన పరిశోధనలు చేశారు. తిరుపతి కొండలపై ఒక కొత్త మొక్కను కనుగొని, దానికి "స్పైరోజైరా ఏడుకొండలస్వామిన్సెస్" అని నామకరణం చేశారు. ఈ discovery ని అంతర్జాతీయ సైన్స్ జర్నల్ లో ప్రచురించడమే కాక, ఆ పరిశోధన పత్రాన్ని ఆ విదేశీ పత్రికలో తెలుగులోనే ప్రచురించాలని పట్టుపట్టి సాధించారు!
తిరుపతిలో జరిగిన జాతీయ సైన్స్ కాంగ్రెస్ లో పాఠశాల విద్యార్థుల చేత వారి ప్రయోగాలపై పరిశోధన పత్రాలు సమర్పింపజేశారు. స్కూలు పిల్లలు జాతీయ సైన్స్ కాంగ్రెస్ లో పాల్గొనడం, తమ పరిశోధన పత్రాలు సమర్పించడం అప్పట్లో  పెద్ద సంచలనం!
పరిశోధనకు అవసరమైన సూక్ష్మదర్శిని ధర(Microscope) చాలా ఖరీదు,  విద్యార్థులకు అందుబాటులో లేదని మధనపడి, కొన్ని సంవత్సరాలపాటు శ్రమించి, చౌకగా సూక్ష్మదర్శిని  రూపొందించి, దానికి కేంద్ర ప్రభుత్వం నుండి పేటెంట్ కూడా సాధించారు!
ఇదంతా ఒక ఎత్తు,యితే రావుగారి ఆధ్యాత్మిక సాధన మరొక ఎత్తు.
బాల్యం నుంచే యోగ సాధన, తాత్విక జిజ్ఞాసతో పలువురు సాధుసంతులతో, అనేక ఆశ్రమాలతో వారికి సాన్నిహిత్యం ఏర్పడింది. ఒక దశలో శ్రీ పుట్టపర్తి సత్యసాయిబాబా వారితో కూడా సన్నిహితంగా మెలిగారు. తదనంతరం శ్రీ రమణ మహర్షి బోధించిన ఆత్మశోధన మార్గం వైపు ఆకర్షితులై,
 మహర్షి అంతేవాసి యోగి రామయ్య నెల్లూరు జిల్లా అన్నారెడ్డిపాలెంలో  నిర్మించిన ఆశ్రమంలో   ఉంటూ, యోగి రామయ్య  అనుయాయిగా మారారు. 
దాదాపు ఇదే సమయంలో మద్రాసులో ఉన్న సచ్చిదానంద యోగితో కలసి ఫ్రాన్స్, తదితర దేశాలు పర్యటించి యోగ వైశిష్ట్యాన్ని చాటిచెప్పారు. 
రావు గారి మారుపేరు "యోగి ప్రోటోప్లాజమ్" ప్రసిద్ధికెక్కింది. సైన్స్.కు ఆధ్యాత్మికతను మేళవించి వారు చేసిన ప్రసంగాలు, ప్రవచనాలు చిన్న, పెద్ద అందరికీ ఎంతో ఆసక్తికరంగా ఉండేవి.
ఆకాశవాణిలో కూడా వారి ప్రసంగాలు ప్రసారమైనాయి. 
1990 మార్చిలో ఉద్యోగ విరమణ అనంతరం, 1998 ఏప్రిల్ మాసంలో మహా కుంభమేళా సందర్భంగా వారు హరిద్వార్ లో సన్యాసం స్వీకరించారు. కైలాసాశ్రమ మహా మండలేశ్వరులు స్వామి విద్యానందగిరి వారికి సన్యాసదీక్ష ఇచ్చి "ప్రజ్ఞారణ్య స్వామి" గా నామకరణం చేశారు. ఆ సమయంలో స్వామీజీ ఋషికేశ్ లోని ఆంధ్రాశ్రమంలో ఎక్కువ కాలం గడిపారు.
తన సైన్స్ నేపధ్యానికి అనుగుణంగా రావుగారు గారుజిజ్ఞాసువులకు భగవాన్ రమణ మహర్షి బోధించిన "నేనెవరు?" అనే శోధనను, సాధనను నేర్పేందుకు "ఆత్మ పరిశోధనా యోగం" పేరిట శిక్షణ తరగతులు ప్రారంభించారు. దేశంలోని అనేక ప్రసిద్ధ ఆశ్రమాలు ఈ సాధన తరగతులు నిర్వహించేందుకు స్వామిని ఆహ్వానించాయి. ఈ సాధన కార్యక్రమానికి విశేష ఆదరణ లభించింది. అన్నారెడ్డిపాలెంలో తన గురువు యోగి రామయ్య గారి సమాధి ఉన్న ప్రాంతాన్ని తమ సొంత వనరులతో, సేకరించిన వనరులతో, "యోగి రామ తపోవనం" పేరిట అభివృద్ధి చేశారు. ఆర్ష విద్యా గురుకులం వ్యవస్థాపకులు స్వామి దయానంద సరస్వతి ఈ ఆశ్రమం, అందులో ధ్యానమందిరం నిర్మాణానికి ఆర్ధికంగా తోడ్పాటునందించడమే కాక ఆశ్రమాన్ని తమ చేతులతో ప్రారంభించడం విశేషం. సాధన సప్తాహాలతో క్రమేణా దేశ విదేశాల్లోని జిజ్ఞాసువులకు ఈ ఆశ్రమం బాగా పరిచయం అయింది. రమణ మహర్షి, యోగి రామయ్య గార్ల జయంతి, ఆరాధనల సందర్భంగా ఇక్కడ సాధన సప్తాహాలు నిర్వహించడం ఆనవాయితీ. 
బెంగళూరులోని వివేకానంద యోగ విశ్వవిద్యాలయం స్వామీజీని ఆహ్వానించి వారి ఆధ్వర్యంలో వివిధ కార్యక్రమాలు నిర్వహించింది. వారిని ఘనంగా సత్కరించడమే కాక వారి పేరిట ఒక అధ్యయన పీఠాన్ని కూడా ఏర్పాటు చేసింది.
స్వామీజీ దాదాపు నాలుగు దశాబ్దాలపాటు ఎటువంటి ఘనా హారం, కనీసం పండ్లు కూడా తీసుకోకుండా కేవలం పాలు మాత్రమే తీసుకొని జీవించారు. అత్యంత నిరాడంబరంగా, ఆదర్శప్రాయ జీవితం గడిపిన స్వామీజీ ఆజన్మ బ్రహ్మచారి. తమకు ఎవరైనా విరాళాలు, కానుకలు సమర్పించదలచుకుంటే వాటిని శ్రీ రమణాశ్రమానికి పంపవలసిందిగా చెప్పేవారు. తాము నిర్వహించే సాధన శిబిరాలను పూర్తి ఉచితంగా నిర్వహించి, కాక పాల్గొనే భక్తులకు పుస్తకాలు కూడా బహూకరించేవారు.

కరోనా సమయంలో అస్వస్థతకు గురైన స్వామీజీ చికిత్స పొందుతూ, 2020 సెప్టెంబర్ 9న ఆశ్రమంలోనే నిర్యాణం చెందారు. వారి నిర్యాణం పట్ల ఆనాటి ఉపరాష్ట్రపతి వెంకయ్య నాయుడు, ఇంకా పలువురు ప్రముఖులు సంతాపం ప్రకటించారు.

వారి శిష్యులు ఆశ్రమంలో యోగి రామయ్య గారి సమాధి చెంతనే స్వామీజీ సమాధి నిర్మించారు.
వారి శిష్యురాలు వందన ఖైతాన్ (Delhi) స్వామీజీ బోధనలపై పుస్తకాలు ప్రచురించి, ఒక డాక్యుమెంటరీ చిత్రం  నిర్మించారు.
వారి శిష్యులైన బ్రహ్మచారి బ్రహ్మచైతన్య, అన్నపూర్ణ మాతాజీ స్వామీజీ బోధించిన ఆత్మ పరిశోధనా యోగాన్ని జిజ్ఞాసువులకు నేర్పడంలో నిమగ్నులై ఉన్నారు.

మూలాలు:

స్వామివారితో భక్తులు చేసిన ఇంటర్వ్యూలు కొన్ని YouTube లో లభిస్తాయి.
(ప్రజ్ఞారణ్యస్వామి వివరాలు రాసిపెట్టిన స్వామి వి. ఆర్. కాలేజీలో శిస్యులు శ్రీ ఎం.వి.ఎస్.ప్రసాద్.నోట్సు,  ఫొటోలు , srusthi'సృష్టి'సంపుటాలు, 

1.విక్రమపూరి మండల సర్వస్వం, సంపాదకులు శ్రీ ఎన్. ఏస్. కె, నెల్లూరు మండల సర్వస్వయంలో సి. పి. రావు వ్యాసం, 2.జమీన్ రయితు పత్రిక సంపుటాలు, వి. ఆర్. కాలేజీ రికార్డులు.  
3."ఆత్మశోధనే నా మంత్రం"గోపరాజు నారాయణరావు సి. పి. రావుతో ఇంటర్వ్యూ, ఆంధ్రజ్యోతి, ,page 41, ఆదివారం సంచిక,5th November, 2006.